Week end ae insegne de mobilitât sostignibile, dal sport e de culture
Tra sabide ai 8 e domenie ai 9 di Mai il centri storic al devente une grande isule pedonâl e ciclabile
Si davuelzaran l’avigniment Vicino/Lontano, la corse a tapis “The R.U.N.”, la Zornade nazionâl de biciclete e il radun de Protezion Civîl regjonâl
Publicât: 06|05|2010
Di: Udinè e-magazine del Comune di Udine
Un weekend ae insegne de mobilitât sostignibile, dal sport e de culture. Al è ce che al sucedarà tal centri storic udinês intal prossim fin di setemane, inte suaze di une vere maratone di manifestazions e di avigniments.
Propit par che si davuelzin dutis lis iniziativis in program – in mancul di 36 oris inte aree plui centrâl de citât si daran la volte i avigniments leâts a Vicino/Lontano, la tape di corse su strade “The R.U.N.”, lis iniziativis de Zornade nazionâl de biciclete e un radun de Protezion Civîl regjonâl – des 10.00 di sabide ai 8 aes 22.00 di domenie ai 9 di Mai il centri storic citadin si trasformarà intune grande isule pedonâl e ciclabile. “Ancje intal 2010 Udin si conferme un concentrât di avigniments e iniziativis in stât di riclamâ visitadôrs ancje di fûr regjon – al sotlinee il sindic di Udin Furio Honsell –. Propit par fâ in mût che chestis manifestazions a puedin vê un efiet positîf ancje su la economie citadine o vin coinvolt la associazion dai comerciants intes sieltis relativis ae mobilitât”.
In particolâr la aree off limits pes machinis e sarà chê tra vie Gemona e place Duomo, puarte Manin e place San Giacomo. Intal specific lis viis e lis placis sieradis al passaç a saran chestis: vie Gemona (di vie Deciani a place San Cristoforo), vie Giovanni da Udine, place San Cristoforo, vie Bartolini, vie Portanuova, place Marconi, vie Sarpi, vie Mercatovecchio, place Libertà, vie Manin, vie Vittorio Veneto (di place Libertà a place Duomo), slarc Ospedale Vecchio (di vie Beato Odorico da Pordenone ae altece de jentrade dal parc soterani), vie Valvasone, vie Mazzini, vie Palladio, vie Caiselli, androne Sillio, vie Petracco e dute la aree pedonâl.
Dopo vê aderît, intes setemanis passadis, ae “Giornata nazionale della bicicletta”, la manifestazion promovude dal ministeri dal Ambient par favorî l’impegn dai Comuns par une sostignibilitât urbane miôr, la aministrazion comunâl e à decidût di slargjâ la iniziative ancje ae sabide, in viste dai tancj avigniments in program dilunc dal weekend e su solecitazion de organizazion di Vicino/Lontano. “Par chescj doi dîs o volìn proponi un model di mobilitât sostignibile – al sotlinee l’assessôr ae Mobilitât Enrico Pizza – che e puedi anticipâ la impostazion dal trafic che o vin iniment pe aree centrâl de citât: un model che al privilegji pedons e cicliscj cemût che al sucêt intes miôr citâts europeanis”. Simpri in cheste otiche, il Comun di Udin al à concedût ae sezion di Udin de Fiab – Federazion taliane amîs de biciclete – il patrocini pe realizazion di une pedalade citadine inte suaze de manifestazion nazionâl “Bimbimbici”, dedicade ai temis de mobilitât sigure pai fruts e in program simpri ai 9 di Mai.
Dome inte zornade di sabide ai 8 di Mai, des 10.00 aes 22.00, par consintî il davuelziment de manifestazion sportive “The R.U.N.”, a saran sieradis al passaç ancje vie Piave, vie Tiberio Deciani, vie Mantica, vie D’Aronco, vie Cavour, vie Lionello, vie Portanuova, vie Rialto, vie Savorgnana, vie dei Calzolai, i zardins Ricasoli di place Patriarcato e dute vie Veneto. Des 14.00 dai 7 di Mai e fin aes 12.00 dai 9 di Mai, infin, a saran sieradis al trafic place Duomo, vie Stringher (intal trat tra vie Savorgnana e place Duomo) e vie San Francesco (intal trat dongje di place Duomo).
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn